《次邦宪宣德红梅诗韵》
宋代·吴颐

留情赋咏尽闻人，似得吴姬为执巾。
蝶翅稍应容辨色，桃腮无复敢娇春。
似嫌素艳同姑射，着意新妆学太真。
栽近华堂歌舞地，未容车马送纤尘。

作者简介：吴颐（一作赜），字显道，号金溪（《自号录》），抚州金溪（今属江西）人。王安石妻弟（《续资治通鉴长编》卷三六九），一说妻兄（《王荆公诗笺注》卷二二《怀吴显道》题下注）。早从欧阳修游。太学生陈于等上疏，言其学成行尊，愿得为国子师。安石以亲嫌，寝其书不报。神宗元丰中从安石于金陵，遂知名江左，学生常数百人。曾官详定一书司敕令所删定官。哲宗绍圣间摄山阴县事。元符间为旌德县主簿。卒赠通直郎。有《金溪先生文集》二十卷（《千顷堂书目》卷二九），已佚。